PATVIRTINTA

Lazdijų rajono savivaldybės tarybos

2016 m. d.

sprendimu Nr.

**LAZDIJŲ R. SEIRIJŲ LOPŠELIO-DARŽELIO „ ŽIBUTĖ“ DIREKTORIAUS PAREIGYBĖS APRAŠYMAS**

# I SKYRIUS

#  BENDROSIOS NUOSTATOS

1. Lazdijų r. Seirijų lopšeliui-darželiui „Žibutė“ (toliau – Lopšelis-darželis) vadovauja Lopšelio-darželio direktorius (toliau – direktorius), kurį konkurso būdu skiria pareigoms neterminuotai ir iš jų atleidžia Lazdijų rajono savivaldybės taryba Lietuvos Respublikos teisės aktų nustatyta tvarka.

2. Lopšelio-darželio direktoriaus pareigybė reikalinga Lopšelio-darželio nuostatuose numatytai veiklai organizuoti ir vykdyti.

3. Lopšelio-darželio direktorių jo atostogų, komandiruočių, ligos metu ir kitais atvejais, kai jis negali eiti pareigų, vaduoja kitas Lazdijų rajono savivaldybės mero potvarkiu paskirtas Lopšelio-darželio darbuotojas.

4. Lopšelio-darželio direktorius darbe vadovaujasi Lietuvos Respublikos Konstitucija, Lietuvos Respublikos švietimo, Lietuvos Respublikos vietos savivaldos, Lietuvos Respublikos biudžetinių įstaigų įstatymais, Lietuvos Respublikos darbo kodeksu, kitais Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo ir mokslo ministro įsakymais, Lazdijų rajono savivaldybės tarybos sprendimais, Lazdijų rajono savivaldybės mero potvarkiais, Lazdijų rajono savivaldybės administracijos direktoriaus, Lazdijų rajono savivaldybės administracijos Švietimo, kultūros ir sporto skyriaus vedėjo įsakymais, Lopšelio-darželio nuostatais bei kitais teisės aktais, reglamentuojančiais švietimo politiką, ir šiuo pareigybės aprašymu.

5. Su Lopšelio-darželio direktoriumi sudaroma darbo sutartis, kurioje nurodomas konkretus tarnybinio atlyginimo koeficientas mėnesinės bazinės algos dydžiais.

**II SKYRIUS**

**KVALIFIKACINIAI REIKALAVIMAI**

6. Lopšelio-darželio direktorius turi atitikti šiuos kvalifikacinius reikalavimus:

6.1. turėti ne žemesnį kaip aukštąjį koleginį išsilavinimą;

6.2. atitikti bent vieną iš šių reikalavimų:

6.2.1. turėti pedagogo kvalifikaciją ir ne mažesnį kaip 3 metų pedagoginio darbo stažą;

6.2.2. turėti magistro laipsnį, pedagogo kvalifikaciją ir ne mažesnį kaip 2 metų pedagoginio darbo stažą;

6.2.3. turėti ne mažesnę kaip 3 metų profesinės veiklos, kuri atitinka VI ar aukštesnį kvalifikacijų lygį pagal Lietuvos kvalifikacijų sandaros aprašą, patvirtintą Lietuvos Respublikos Vyriausybės 2010 m. gegužės 4 d. nutarimu Nr. 535, patirtį;

6.3. turėti šias vadovavimo švietimo įstaigai kompetencijas:

6.3.1. bendrąsias kompetencijas – savybes, nuostatas, žinias, gebėjimus ir įgūdžius, kuriais paremta visa vadovo veikla:

6.3.1.1. asmeninio veiksmingumo (pasitikėjimas savimi ir atvirumas; pagarba sau ir kitiems; kūrybingumas, lankstumas; tolerancija socialinei įvairovei; pozityvumas; platus akiratis; atsakomybė ir sąžiningumas; kryptingumas, orientacija į tikslus; iniciatyvumas, organizuotumas; streso valdymas; drąsa ir ryžtas; integralumas - žodžių ir elgesio darna ir kt.);

6.3.1.2. strateginio mąstymo ir pokyčių valdymo (konceptualus mąstymas; vizijos turėjimas; gebėjimas sistemiškai analizuoti ir objektyviai vertinti situaciją bei priimti sprendimus; gebėjimas skirti prioritetus; gebėjimas dirbti su informacija: šaltinių parinkimas, duomenų rinkimas ir analizė; atvirumas pokyčiams, mokėjimas juos planuoti ir valdyti ir kt.);

6.3.1.3. mokėjimo mokytis (mokymosi visą gyvenimą nuostata; atvirumas mokymuisi; savivoka; gebėjimas įsisavinti naują informaciją, praktiškai taikyti įgytas žinias; tinkamų ir įvairių mokymosi metodų taikymas; gebėjimas ir noras dalytis žiniomis, patirtimi ir kt.);

6.3.1.4. vadovavimo žmonėms (gebėjimas formuoti ir valdyti komandas, dirbti komandoje; gebėjimas paskatinti ir deleguoti; gebėjimas motyvuoti, įkvėpti; gebėjimas stebėti kitų veiklą ir teikti grįžtamąjį ryšį; gebėjimas ir noras ugdyti žmones, atskleisti jų potencialą, teikti paramą; gebėjimas moderuoti pokalbius, susirinkimus ir kt.);

6.3.1.5. bendravimo ir informavimo (dalykinio bendravimo įgūdžiai; gebėjimas išklausyti, išgirsti, suprasti; derybų įgūdžiai; gebėjimas valdyti konfliktines situacijas; viešojo kalbėjimo (oratoriniai) įgūdžiai; gebėjimas rengti ir aiškiai pateikti informaciją žodžiu bei

raštu - prezentacijas, ataskaitas ir kt.);

6.3.2. vadovavimo sričių kompetencijas:

6.3.2.1. strateginio švietimo įstaigos valdymo (gebėjimas formuoti švietimo įstaigos strateginę veiklos kryptį, rengti strateginius bei veiklos planus; analizuoti informaciją apie švietimo įstaigos veiklą, priimti ir įgyvendinti veiklos tobulinimo sprendimus; kurti informavimo sistemą švietimo įstaigoje; kurti palankią mokymuisi švietimo įstaigos kultūrą, susietą su strateginiais tikslais ir grindžiamą švietimo įstaigos etikos principais bei vertybėmis; aiškiai išreikšti Lopšelio-darželio viziją, formuoti veiksmingus viešuosius ryšius; išsamiai ir objektyviai atsiskaityti už švietimo įstaigos veiklas ir kt.);

6.3.2.2. vadovavimo ugdymui ir mokymuisi (gebėjimas siekti, kad būtų taikomi tinkamiausi ugdymo metodai; stiprinti bendruomenės nuostatą, kad kiekvienas mokinys gali pasiekti gerų mokymosi rezultatų; sudaryti palankias ir saugias mokymosi sąlygas visiems vaikams; kartu su bendruomene įgyvendinti strategijas, užtikrinančias gerą vaikų elgesį, lankomumą ir mokymosi rezultatus; skatinti ugdymo ir mokymosi proceso dalyvių dalyvavimą procese bei atsakomybę už jo veiksmingumą ir rezultatus; organizuoti vaikų pasiekimų, jų pažangos ir ugdymo proceso stebėseną, analizuoti rezultatus ir tobulinti ugdymo procesą bei švietimo įstaigos veiklą ir kt.);

6.3.2.3. vadovavimo pedagogų kvalifikacijos tobulinimui (gebėjimas motyvuoti pedagogus tapti reflektuojančiais praktikais, skatinti juos prisiimti atsakomybę už asmeninį tobulinimąsi ir veiklos tobulinimą, integruoti geriausias patirtis; sudaryti palankias sąlygas pedagogų profesinėms kompetencijoms ugdyti; siekti, kad pedagogų įgyjamos kompetencijos būtų veiksmingai skleidžiamos bei integruojamos švietimo įstaigoje; įtraukti švietimo įstaigos bendruomenę ir socialinius partnerius į pedagogų kvalifikacijos tobulinimo procesą ir kt.);

6.3.2.4. švietimo įstaigos struktūros, procesų, išteklių valdymo (gebėjimas kurti, veiksmingai valdyti ir tobulinti švietimo įstaigos organizacinę struktūrą ir infrastruktūrą; formuoti ir įgyvendinti veiksmingą personalo politiką, užtikrinančią ugdymo ir mokymosi kokybę, taikyti šiuolaikinius vadovavimo metodus; nustatyti materialinių, finansinių ir kitų išteklių, reikalingų švietimo įstaigai funkcionuoti, poreikį, jų šaltinius bei paskirstymo prioritetus, inicijuoti papildomų išteklių pritraukimą; užtikrinti, kad visi ištekliai būtų valdomi ir už juos atsiskaitoma remiantis Lietuvos Respublikos įstatymais ir kt.);

6.3.2.5. švietimo įstaigos partnerystės ir bendradarbiavimo (gebėjimas dalytis veiksminga patirtimi, partneriškai dirbti su kitomis švietimo įstaigomis; remti iniciatyvas, prisidėti prie švietimo sistemos tobulinimo; bendradarbiauti su tėvais (globėjais, rūpintojais), vietos bendruomene, verslo organizacijomis, socialiniais, užsienio ir kitais suinteresuotais partneriais; užtikrinti, kad vaikų mokymasis būtų siejamas su vietos (bendruomenės) kultūra; pareikšti aktyvią pilietinę poziciją, dalyvauti vietos savivaldos gyvenime ir kt.);

6.4. turėti ne mažesnę kaip vienų metų vadovavimo asmenų grupei (grupėms) patirtį;

6.5. mokėti naudotis informacinėmis technologijomis;

6.6. gerai mokėti lietuvių kalbą, jos mokėjimo lygis turi atitikti Valstybinės kalbos mokėjimo kategorijų, patvirtintų Lietuvos Respublikos Vyriausybės 2003 m. gruodžio 24 d. nutarimu Nr. 1688, reikalavimus;

6.7. ne žemesniu kaip B1 kalbos mokėjimo lygiu (pagal Bendruosiuose Europos kalbų metmenyse nustatytą ir apibūdintą šešių kalbos mokėjimo lygių sistemą) mokėti bent vieną iš trijų Europos Sąjungos darbo kalbų (anglų, prancūzų ar vokiečių);

6.8. gebėti vykdyti Lopšelio-darželio direktoriaus pareigybės aprašyme nustatytas funkcijas.

# III SKYRIUS

# FUNKCIJOS

7. Lopšelio-darželio direktorius:

* 1. aiškina Lopšelio-darželio bendruomenės nariams valstybinę bei regioninę švietimo politiką, telkia Lopšelio-darželio bendruomenę valstybinei švietimo politikai įgyvendinti;
	2. vadovauja Lopšelio-darželio strateginio plano, metinio veiklos plano, Lopšelio-darželio švietimo programų ir ugdymo plano rengimui, juos tvirtina, vadovauja jų vykdymui;
	3. nustato Lopšelio-darželio darbo tvarkos taisyklėse pedagogų, kitų ugdymo procese dalyvaujančių asmenų, aptarnaujančiojo personalo ir vaikų teises, pareigas ir atsakomybę teisės aktų nustatyta tvarka;
	4. tvirtina Lopšelio-darželio ilgalaikius ir trumpalaikius veiklos planus, programas, projektus, darbuotojų darbo grafikus bei tarifikacijos sąrašus teisės aktų nustatyta tvarka;
	5. tvirtina Lopšelio-darželio vidaus struktūrą, etatinių darbuotojų pareigybių sąrašą, neviršydamas savivaldybės biudžete Lopšeliui-darželiui patvirtintų lėšų darbo užmokesčiui ir nustatyto didžiausio leistino pareigybių skaičiaus;
	6. tvirtina darbuotojų pareigybių aprašymus;
	7. tvirtina Lopšelio-darželio darbo tvarkos taisykles, kitus vidaus tvarką reglamentuojančius dokumentus;
	8. skiria ir atleidžia pedagogus, kitus ugdymo procese dalyvaujančius asmenis ir aptarnaujantį personalą teisės aktų nustatyta tvarka;
	9. leidžia įsakymus, kontroliuoja jų vykdymą;
	10. garantuoja, kad pagal Lietuvos Respublikos viešojo sektoriaus atskaitomybės įstatymą teikiami atskaitų rinkiniai ir statistinės ataskaitos būtų teisingi;
	11. užtikrina skaidriai priimamus sprendimus, bendruomenės narių informavimą, bendradarbiavimu grįstus santykius, pedagogo etikos normų laikymąsi, pedagoginio ir ne pedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;
	12. užtikrina darbuotojams palankias darbo sąlygas, remia jų iniciatyvas, kontroliuoja saugos darbe, priešgaisrinės saugos, turto apsaugos, aplinkos apsaugos reikalavimų vykdymą;
	13. užtikrina tinkamą švietimo kokybę, vaikų sveikatos saugą pagal Lietuvos higienos normos reikalavimus, kad nebūtų vykdomi moksliniai bandymai ir kitokie eksperimentai, galintys pakenkti vaikų sveikatai ir gyvybei, normaliam asmenybės vystymuisi;
	14. užtikrina teisės aktų, reglamentuojančių Lopšelio-darželio veiklą, įgyvendinimą;
	15. Lietuvos Respublikos vaiko minimalios ir vidutinės priežiūros įstatymo nustatyta tvarka kreipiasi į savivaldybės administracijos direktorių dėl minimalios ir vidutinės priežiūros priemonių vaikui skyrimo;
	16. užtikrina racionalų ir taupų Lopšelio-darželio lėšų bei turto naudojimą, veiksmingą Lopšelio-darželio vidaus kontrolės sistemos sukūrimą, jos veikimą ir tobulinimą teisės aktų nustatyta tvarka;
	17. rengia Lopšelio-darželio direktoriaus veiklos metinę ataskaitą ir teikia tvirtinti Lazdijų rajono savivaldybės tarybai teisės aktų nustatyta tvarka;
	18. skelbia viešai informaciją apie Lopšelio-darželio vykdomas neformaliojo švietimo programas, jų pasirinkimo galimybes, priėmimo sąlygas, mokamas paslaugas, pedagogų kvalifikaciją, Lopšelio-darželio bendruomenės tradicijas ir pasiekimus;
	19. priima į Lopšelį-darželį vaikus Lazdijų rajono savivaldybės tarybos nustatyta tvarka, sudaro mokymo sutartis teisės aktų nustatyta tvarka;
	20. organizuoja švietimo pagalbą vaikams, jų tėvams (globėjams, rūpintojams) ir pedagogams;
	21. organizuoja ir užtikrina vaikų sveikatos priežiūrą teisės aktų nustatyta tvarka;
	22. organizuoja Lopšelio-darželio duomenų saugojimą ir valdymą teisės aktų nustatyta tvarka;
	23. valdo, naudoja Lopšelio-darželio turtą, lėšas ir jais disponuoja teisės aktų nustatyta tvarka;
	24. stebi, analizuoja ir vertina Lopšelio-darželio ugdymo sąlygas, ugdymo procesą ir tikslų pasiekimus, veiklos ir valdymo bei finansų išteklių būklę;
	25. rūpinasi Lopšelio-darželio intelektualiniais, materialiniais ir finansiniais ištekliais;
	26. administruoja Lopšeliui-darželiui skirtus asignavimus, vykdo kitas asignavimų valdytojo funkcijas teisės aktų nustatyta tvarka;
	27. bendradarbiauja su vaikų tėvais (globėjais, rūpintojais), pagalbą vaikui, pedagogui ir Lopšeliui-darželiui teikiančiomis įstaigomis, teritorine policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;
	28. inicijuoja Lopšelio-darželio savivaldos institucijų sudarymą ir skatina jų veiklą;
	29. tiria piliečių ir Lopšelio-darželio bendruomenės narių prašymus, pareiškimus ir skundus Lopšelio-darželio veiklos klausimais;
	30. atstovauja Lopšeliui-darželiui kitose institucijose;
	31. sudaro Lopšelio-darželio vaiko gerovės komisiją ir tvirtina jos darbo reglamentą;
	32. sudaro sąlygas vykdyti Lopšelio-darželio veiklos stebėseną, priežiūrą ir veiklos vertinimą kitoms institucijoms bei joms teikia informaciją, susijusią su Lopšelio-darželio veikla, teisės aktų nustatyta tvarka;
	33. sudaro darbo grupes, metodines grupes, komisijas, kitas teisės aktais nustatytas komisijas (grupes);
	34. Lopšelio-darželio vardu sudaro sutartis su kitomis institucijomis Lopšelio-darželio funkcijoms vykdyti;
	35. rūpinasi metodinės veiklos organizavimu, sudaro pedagogams galimybę atestuotis ir organizuoja jų atestaciją švietimo ir mokslo ministro nustatyta tvarka;
	36. kartu su Lopšelio-darželio taryba sprendžia, ar leisti ant Lopšelio-darželio pastatų ar Lopšelio-darželio teritorijoje statyti judriojo (mobiliojo) ryšio stotis teisės aktų nustatyta tvarka;
	37. puoselėja demokratinius Lopšelio-darželio santykius.

8. Lopšelio-darželio direktorius atlieka Lazdijų rajono savivaldybės tarybos priskirtas funkcijas, įtvirtintas Lopšelio-darželio nuostatuose, turi ir kitų teisės aktais nustatytų funkcijų.

**IV SKYRIUS**

**TEISĖS**

9. Direktorius turi teisę:

9.1. kelti kvalifikaciją pagal jo pareigoms nustatytus kvalifikacinius reikalavimus, atestuotis švietimo ir mokslo ministro nustatyta tvarka;

9.2. nustatyta tvarka gauti Lietuvos Respublikos darbo kodekse nustatytas atostogas ir valstybės nustatytas lengvatas;

9.3. stažuotis kitose institucijose teisės aktų nustatyta tvarka;

9.4. bendradarbiauti su įvairiomis valstybinėmis įstaigomis ir visuomeninėmis organizacijomis Lietuvos Respublikoje ir už jos ribų, vykdant valstybinę ir savivaldybės švietimo politiką;

9.5. skatinti Lopšelio-darželio darbuotojus ir taikyti jiems drausminio poveikio priemones teisės aktų nustatyta tvarka;

9.6. reikalauti, kad būtų vykdomi saugos darbe, priešgaisrinės saugos, turto ir aplinkos apsaugos reikalavimai;

9.7. burtis į savišvietos, kultūrines grupes, dalykines ir metodines sekcijas, būrelius ar susivienijimus;

9.8. dalyvauti Lopšelio-darželio savivaldoje.

## V SKYRIUS

## ATSAKOMYBĖ IR ATSKAITOMYBĖ

10. Lopšelio-darželio direktorius pavaldus ir atskaitingas Lazdijų rajono savivaldybės tarybai.

11. Lopšelio-darželio direktorius teisės aktų nustatyta tvarka atsako už:

11.1. funkcijų, išvardintų šiame pareigybės aprašyme bei Lopšelio-darželio nuostatuose, atlikimą;

11.2. visą Lopšelio-darželio veiklą, Lopšelio-darželio veiklos rezultatus, valdymo išteklių bei finansinę būklę;

11.3. darbo, civilinės bei priešgaisrinės saugos taisyklių laikymąsi;

11.4. demokratinį Lopšelio-darželio valdymą;

11.5. Lopšelio-darželio veiklos valdymo ir apskaitos politiką bei finansų kontrolę, prekių, paslaugų ir darbų pirkimą vadovaujantis Lietuvos Respublikos viešųjų pirkimų įstatymu;

11.6. Lietuvos Respublikos įstatymų ir kitų teisės aktų, Lazdijų rajono savivaldybės tarybos sprendimų, Lazdijų rajono savivaldybės mero potvarkių, Lazdijų rajono savivaldybės administracijos direktoriaus, Lazdijų rajono savivaldybės administracijos Švietimo, kultūros ir sporto skyriaus vedėjo įsakymų laikymąsi ir tinkamą jų įgyvendinimą Lopšelyje-darželyje;

11.7. atsiskaitymą laiku su darbuotojais, mokesčių administravimo institucijomis, visų rūšių energijos ir kitų darbų, paslaugų bei prekių tiekėjais, išskyrus atvejus, kai laiku neapmokamos paraiškos, pateiktos Lazdijų rajono savivaldybės administracijos direktoriui asignavimams gauti;

11.8. teikiamą duomenų apie Lopšelį-darželį ir jos veiklą teisingumą;

11.9. buhalterinės apskaitos organizavimą, ataskaitų rinkinių pagal Lietuvos Respublikos viešojo sektoriaus atskaitomybės įstatymą ir kitų teisės aktų reikalavimus rengimą ir pateikimą.

11.10. gerą ir veiksmingą vaiko minimalios priežiūros priemonių įgyvendinimą;

12. Lopšelio-darželio direktorius, kaip asignavimų valdytojas, pažeidęs biudžeto asignavimų paskirstymo ir naudojimo tvarką, atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_

Susipažinau ir įsipareigoju vykdyti

\_\_\_\_\_\_\_\_\_\_\_\_\_

(Parašas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Vardas, pavardė)

\_\_\_\_\_\_\_\_\_\_\_\_

(Data)